P. Hrušovský, predseda NR SR: (2005-02-03):
K. Fajnor, poslanec: ... keď ešte v roku 1989 bola budova výkladnou skriňou televízie? Overený scenár ponovembrových žralokov dostať fungujúci majetok na dno, predať stratovo a zisk krátkodobo premrhať na svoje záujmy platí, žiaľ, aj v tomto prípade. Pred niekoľkými dňami bol schválený vyrovnaný návrh rozpočtu STV na rok 2005 s nákladmi a výnosmi vo výške zhruba 2 235 mil. Sk. V tomto megarozpočte sa už ráta nielen s odpredajom spomenutej výškovej budovy Slovenskej televízie, ale aj výnosom z predaja ďalšieho nepotrebného majetku v hodnote 335 mil. Sk. O akú časť areálu ide, ešte vedenie Slovenskej televízie nešpecifikovalo. Generálny riaditeľ Rybníček nemá problémy zaplatiť niekoľko desaťtisíc na objednávku vyrobeným rýchlokvaseným tzv. celebritám za pár hodín účinkovania v komerčných aktivitách Slovenskej televízie, ktoré nespĺňajú kritériá verejnoprávnosti a predstavujú nulovú umeleckú hodnotu. Ako to má vnímať občan, ktorý za celý mesiac driny dostane za svoju prácu sotva desatinu? Vážený pán minister, žiadam vás, aby ste ma informovali, aké opatrenia urobíte, aby ste zachránili majetok Slovenskej televízie, ktorý slúži vo verejnom záujme, a aké kroky urobíte, aby Slovenská televízia zabezpečovala úlohy v súlade so zákonom. Čakám vaše meritórne a zásadné vyjadrenie z pozície ministra kultúry. Nezaujíma ma argument, že STV je nezávislá verejnoprávna inštitúcia. Je financovaná občanmi formou koncesionárskych poplatkov, a preto občania majú nárok vedieť pravdu. Vážené kolegyne, kolegovia, druhá interpelácia. A druhú interpeláciu smerujem na ministra dopravy, pôšt a telekomunikácií pána Prokopoviča. Vážený pán minister, interpelujem vás: 1. V uplynulých dňoch ste podpísali zakladateľskú listinu Národnej diaľničnej spoločnosti. Týmto ste dali priechod vzorovému ožobračovaniu tejto spoločnosti. Výška základného imania Národnej diaľničnej spoločnosti je viac ako 90 mld. Sk, výška nepeňažného vkladu je viac ako 100 mld. Sk a prioritný infraštrukturálny majetok je takmer 53 mld. korún. Je to skutočne najväčší socializmus vytvorený pre pár osôb. Ministerstvo dopravy pripravuje zmluvu medzi štátom a spoločnosťou, ktorá jej bude kompenzovať to, že sa stará o údržbu a opravy zverených ciest. Transfer by sa mal ročne pohybovať okolo 1 mld. Sk. Spoločnosť sa bude podieľať aj na zabezpečovaní výstavby diaľnic zo súkromných zdrojov a splácať investorom stavebné náklady. V prípade, že by spoločnosť skrachovala, tak cesty a infraštruktúra sa vrátia späť do rúk štátu, ako pre masmédiá potvrdil generálny riaditeľ sekcie cestnej infraštruktúry ministerstva dopravy pán Peter Barek. Musím konštatovať, že toto je vrchol nehanebnosti. Aj podpredseda vlády a minister hospodárstva Pavol Rusko musí pri vás blednúť závisťou a cítiť sa urazený. Doteraz si myslel, že je najväčší odborník na okrádanie tohto štátu. Dopredu kalkulujete, ako majetok po krachu prevezme štát. Vážený pán minister, ďakujem vám aspoň za to, že týmto krokom ste potvrdili, že štát môže byť dobrým vlastníkom. Som presvedčený, že vaše experimenty vám občania už skoro spočítajú. Žiadam vaše záruky, že štát vytvorením a prevádzkovaním Národnej diaľničnej spoločnosti zhodnotí svoj doterajší majetkový a finančný podiel, ktorý má v rezorte dopravy. 2. V súvislosti so spôsobom, akým rakúska letecká spoločnosť Austrien Airlines získala majoritu v Slovenských aerolíniách, vás žiadam, aby ste mi predložili vaše zásadné vyjadrenie k týmto otázkam: - Po prvé, prečo sa znížilo základné imanie Slovenských aerolínií koncom roka 2004, keď sa majetok po rozhodnutí valného zhromaždenia zredukoval a znížil o 693 mil. Sk, aby vzápätí došlo k zvýšeniu imania Slovenských aerolínií tak, že Austrien Airlines získala 62-percentný podiel v tejto spoločnosti? - Po druhé, ako bola vyčíslená cena majetku a na akom základné zaplatila rakúska letecká skupina v prepočte 114 mil. Sk za uvedený 62-percentný balík akcií? - Po tretie, prečo Ministerstvo dopravy, pôšt a telekomunikácií Slovenskej republiky umožnilo získať Austrien Airlines rozhodujúcu majoritu v Slovenských aerolíniách bez výberového konania? - Po štvrté, ako bude štát realizovať svoje vlastnícke práva v Slovenských aerolíniách, keď sa podiel rezortu dopravy znížil na 34 %, a aký postup ďalej prijme k Slovenským aerolíniám? - Prečo nebolo zrealizované výberové konanie, ktoré ste vy osobne ako minister dopravy avizovali ešte v roku 2004? - Prečo rezort dopravy umožnil skrytú privatizáciu Slovenských aerolínií bez výberového konania a informovania verejnosti? - Či ako minister vôbec riadite svoj rezort a či viete, čo riadite, keď listom zo 17. januára tohto roku ma informujete, že ministerstvo navrhuje privatizovať majetkový podiel štátu spoločnosti Slovenské aerolínie, pričom v tom čase z médií už boli známe horeuvedené fakty? - Aká je vaša záruka, že cez vstup Austrien Airlines do Slovenských aerolínií neprídeme o ďalší majetok, ktorý sa týka aj lukratívneho letiska vo Vajnoroch? Vážený pán minister, v prípade, že na tieto otázky mi nedokážete uspokojivo a zodpovedne odpovedať, žiadam vašu odpoveď aspoň na jednu jedinú otázku: Kedy odstúpite z funkcie ministra, pretože vám zverený rezort nie ste schopný profesionálne a hlavne v záujme občanov tohto štátu riadiť? Ďakujem všetkým pekne za pozornosť.